კუმბაკონამი

კუმბაკონამი (წარსულში გამოითქმებოდა როგორც კოომბაკონუმი ან კომბაკონუმი) ან კუდანთაი ― საქალაქო მუნიციპალური კორპორაცია ტანჯავურის რაიონში, ინდოეთის შტატ ტამილნადუში. მდებარეობს ტანჯავურიდან 40 კმ-ის დაშორებით, ჩენაიდან ― 282 კმ-ის დაშორებით. არის კუმბაკონამ ტალუკის ცენტრი. კუმბაკონამი სიდიდით მეორე ქალაქია რაიონში, ტანჯავურის შემდეგ. შემოსაზღვრულია ორი მდინარით: ჩრდილოეთიდან ― კავერით, ხოლო სამხრეთიდან ― არასალარით. ტაძრების რაოდენობის გამო კუმბაკონამს ხშირად მოიხსენიებენ როგორც „ტაძრის ქალაქს“. ცნობილია მაჰამაჰამის ფესტივალით, რომელიც 12 წელიწადში ერთხელ ტარდება და მთელი ქვეყნიდან იზიდავს ხალხს.

კუმბაკონამის ისტორია სანგამის ხანიდან იწყება. სხვადასხვა დროს ქალაქი შედიოდა ადრეული ჩოლას, პალავას, მუთარაიიარის დინასტიის, შუა საუკუნეების ჩოლას, გვიანი ჩოლას, პანდიას, ვიჯაიანაგარის იმპერიის, მადურაი ნაიაკის, ტანჯავურ ნაიაკისა და ტანჯავურ-მარათის სამეფოს მმართველობს ქვეშ. ქალაქის ძლიერების პერიოდი - საუკუნეებზე მოდის, როდესაც შუა საუკუნეების ჩოლას დედაქალაქი გახდა. ძლიერების მწვერვალს ბრიტანეთის ინდოეთის პერიოდში მიაღწია, როდესაც ევროპული განათლებისა და ინდუისტური კულტურის ცენტრად იქცა. ქალაქმა ამ პერიოდში შეიძინა კულტურული სახელი „სამხრეთ ინდოეთის კემბრიჯი“. 1866 წელს კუმბაკონამს ოფიციალურად მიენიჭა მუნიციპალიტეტის სტატუსი. დღეისთვის 48 ერთეულს მოიცავს და მეორე უდიდესი ადგილობრივი სამოქალაქო ორგანოა ტანჯავურის რაიონში. მუნიციპალური კორპორაცია 2021 წლის 24 აგვისტოს გახდა.

გეოგრაფია
კუმბაკონამის კოორდინატებია: ჩ. გ. 10.97° და ა. გ. 79.42°. მდებარეობს ჩენაიდან 273 კმ-ით სამხრეთით, ტირუჩირაპალიდან 96 კმ-ით აღმოსავლეთით და თანჯავურიდან 40 კმ-ით ჩრდილო-აღმოსავლეთით. ქალაქი „ძველი დელტის“ სახელით ცნობილ რეგიონში მდებარეობს, რომელიც თანჯავურის რაიონის ჩრდილო-დასავლეთ ტალუკებს მოიცავს და მდინარე კაუვერისა და მისი შენაკადებით ირწყვება. „ახალი დელტა“ სამხრეთ ტალუკებს მოიცავს, რომელიც კალანაის კაშხლის არხისა და ვადავარის არხის წყლით ირწყვება. ქალაქის საშუალო სიმაღლეა 26 მეტრი. ესაზღვრება ორი მდინარე: ჩრდილოეთიდან ― კაუვერი და სამხრეთიდან ― არასალარი.

კაუვერის დელტა ჩვეულებრივ ცხელია, თუმცა კუმბაკონამსა და მეზობლად მდებარე ქალაქებში მეტწილად რბილი კლიმატია. კუმბაკონამი ტამილნადუს დედაქალაქთან, ჩეინასთან შედარებით უფრო გრილი კლიმატით გამოირჩევა. მაქსიმალური ტემპერატურა ზაფხულში 40 °-ია, ხოლო მინიმალური 20 °. საშუალო წლიური ნალექიანობის მაჩვენებელი 114.78 სმ-ია. რეგიონი ძირითადად ალუვიონი ან შავმიწა ნიადაგითაა დაფარული, რომელიც ბრინჯის მოყვანისთვის ხელსაყრელ პირობებს ქმნის. სხვა მარცვლეულებს შორის აღსანიშნავია: შაქრის ლერწამი, თუთა და მარცვლეული კულტურები.

ქალაქი ბრინჯის ფართო მინდვრებითაა გარშემორტყმული. 1934 წელს მეტურის კაშხლის გახსნის შემდეგ ირიგაცია საგრძნობლად გაუმჯობესდა.

მოსახლეობის უმრავლესობას ინდუსები შეადგენენ. უმცირესობაში არიან მუსლიმები და ქრისტიანები. მუსლიმებს შორის ტამილი მუსლიმები ჭარბობენ. მათი დიდი ნაწილი საზღვაო ვაჭრობაშია ჩართული. კუმბაკონამში საკმაოდ დიდი რაოდენობით პროტესტანტი ქრისტიანებიც სახლობენ. კათოლიკე კუმბაკონამელები მეტწილად კუმბაკონამის რომის კათოლიკურ ეპარქიას მიეკუთვნებიან, რომელიც პონდიშერის არქიეპარქიას 1899 წელს გამოეყო.

მოსახლეობის უმრავლესობა ტამილურ ენაზე საუბრობს. ძირითადად ცენტრალური ტამილური დიალექტი გამოიყენება. უმცირესობები ტელუგუზე, კანადასა და საურაშტრაზე საუბრობენ.

2011 წლის რელიგიური აღწერის მიხედვით, კუმბანკონამის მოსახლეობის 86.07% ინდუსია, 9.57% ― მუსლიმი, 3.99% ― ქრისტიანი, 0.23% ― ჯაინისტი, ხოლო 0.13% სხვა რელიგიების მიმდევარია.